فاعلين اقتصاديين وخبراء فمجال القانون وباحثون ناقشو أهمية تقنين استهلاك وزراعة الحشيش فالمغرب، وتكلمو على الإكراهات اللي كيعانيوها أكثر من 250 ألف فرد كيعيشو بهذ المادة، وقدمو اقتراحات من أجل تحسين حياتهم اليومية، مع السماح بإمكانية توظيف هذ النبتة فالبحث العلمي من أجل تطويرها وتثمينها، وهذشي بتجاوز العائق القانوني. من بين المتدخلين فهذ اللقاء، اللي تدار عن بعد عبر ميكروسوفت “تيم” هذ الصباح، باحثين مهتمين بالنباتات الطبية والعطرية، اللي صرحو بللي ماقدروش يوصلو لهذ النبة باش يجريو الابحاث ديالهم عليها بشكل دقيق، وحاولو يطلبو من السلطات الحصول عليها بشكل قانوني ورسمي، من أجل استعمالها لأغراض علمية تنفع البشرية، لكن طلباتهم ترفضات. ومن ضمن هذ الباحثين كاينة زهرة سوكار ومحمد الإفريقي، هذ الأخير اللي قال أن المغرب مازال عندو مشكل فالبحث العلمي فمجال النباتات، وقال بللي كاينين نباتات مهمة وعندها مواصقات كثيرة، وممكن قيمتها تفوق قيمة الخشب اللي فالغابة، بحكم أنها كتجني أرباح أكثر، لكن مازال ناس بزاف مكايعرفوهاش وماتدارت عليها حتى أبحاث، ونفس الشيء كينطبق على الحشيش. وزاد كيقول “الحشيش ديالنا أصله من المغربد وزراعتو فالشمال قديمة، لكن الساكن دالمنطقة براسهم والناس اللي كيزرعوه، وإلى سولتيهم يقليك “مخدرات”، بلا ماتكون عندهم حتى فكرة على الأهمية ديالو. من جهتها كتقول الباحثة حكيمة حميش بللي ماكاينش آكسي للباحثين للحشيش باش يخدمو عليه، وكاين اللي عندكم تمويل دولي فقط وماعندكمش الدعم من الدولة على هذ الأبحاث، “لكن فالجانب القانوني كاينة إيكيب صغير كتخدم عليه، لكن هذشي ماكافيش”، على حد قولها. وجميع المتدخلين اتفقو على أن الحشيش عندو منافع كثيرة، وهو جزء من الهوية والثقافة المغربية، وبللي الاستعمار الفرنسي هو اللي منعو من خلال ظهيرين اثنين، من أجل الترويج للسلعة ديالو اللي كتتحدد فالمشروبات الكحولية والتبغ، والتقليل من استهلاك الحشيش المغربي، لكن هذ النبتة ماشي خطيرة كيف كيقول البعض، ولكن هي “مفيدة للصحة إلى تخدات بمعايير، وتستعملات فالمجال الطبي والصيدلاني والتجميلي”، حسب تعبير مجموعة من المتدخلين فهذ الندوة. 
باحثون مغاربة: خاص الدولة تخلي الخبراء يخدمو على الحشيش وتمول أبحاثهم وتمكنهم من النبتة.. والاستعمار الفرنسي هو اللي منع الحشيش ماشي المغرب